Datakostes in Suid-Afrika steeds te hoogArgieffoto: Pixabay.com Suid-Afrika se twee selfoonswaargewigte, MTN en Vodacom, is hard geslaan nadat die Mededingingskommissie bevind het dat hul datakostes in Suid-Afrika te hoog is en daardeur veral die laerinkomstegroepe penaliseer. Die twee maatskappye het saam 75 miljoen ingeskrewe verbruikers. Dit is twee derdes van die land se selfoonverbruikers. Die nuus het albei maatskappye se aandeelpryse negatief beïnvloed. Woensdag het Vodacom se aandeelprys met 5,1% tot R114,88 geval. MTN, wat op die herstel was ná sy treurmare in die buiteland, veral in Nigerië die afgelope 24 maande, het met 2,4% gedaal. Die kommissie het bevind dat die twee maatskappye se datapryse in Suid-Afrika hoër is in buitelandse lande waar hulle ook bedrywig is. Dit volg op die kommissie se ondersoek na datakostes. Die kommissie het aanbeveel dat die twee maatskappye hul datakostes sal moet sny. ŉ Kommissaris by die kommissie, Tembinkosi Bonakele, sê dit is veral die data wat onder die 1GB-vlak is wat verminder moet word. Hy sê die huidige pryse het tot die uitbuiting van laerinkomstegroepe gelei. Suid-Afrika se hoë datakostes het tot verskeie proteste gelei. Ontleders meen dat die hoër datakostes die land keer om ekonomies vooruit te gaan. Daar word egter gewys dat die gebrek aan spektrum die groot vlieg in die salf was wat datakostes betref. Die hoofekonoom van die kommissie, James Hodge, se datapryse het nie vinnig genoeg geval nie. Hy sê dit was ironies dat Vodacom en MTN minder vir data in die buiteland vra as in Suid-Afrika wat hul tuisbasis is. MTN het egter teruggekap en gesê dat die kommissie dalk ou inligting gebruik het om by sy bevinding te kom. Die maatskappy voeg by dat daar baie veranderinge oor die laaste 18 maande was ten opsigte van datakostes. Volgens MTN het die raad hom beroep op 2017 se inligting. Vodacom se woordvoerder, Byron Kennedy, sê as deel van sy volgehoue prysaanpassings het hy effektief die prys van data met 14% die afgelope jaar verminder. Hodge wys daarop dat welgestelde kliënte toegang tot beter pakkette en, onder meer, Wi-Fi by hul werkplekke het. “Laerinkomstegroepe is meer blootgestel aan die risiko van hoër pryse – veral onder 1GB,” het Hodge gesê.